
El vi és compartir. Obrir una ampolla en un moment de felicitat màxima, prendre’t l’última copa amb la teva parella abans d’anar-te al llit. El vi és hard work, passió, resiliència, somnis, sinceritat, naturalesa, tenacitat, cultura…

La imatge dels vins espanyols als Estats Units i arreu del món ha evolucionat molt, i tot es deu al cupatge de tradició i modernitat, a la recuperació de terrers i de varietats mítiques, així com als esforços individuals i col·lectius de formació i originalitat. Com a cuiner, sempre m’ha interessat moltíssim el món del vi. M’agrada entendre’l a fons, saber qui el fa, per què i com. Amb el meu equip fins i tot hem creat una aplicació que és un joc online a cegues en tots els nostres restaurants pensat per ajustar les ofertes de vins, i així reforçar el concepte de cuina, cultural i individual. La carta de vins dels meus restaurants és la suma de més de vint-i-cinc cartes i vins diferents. És a dir, els diferents conceptes/restaurants són una oportunitat de promocionar vins de tot arreu i de totes les denominacions. Vins adients per anar de tapes, vins per a la cuina molecular, per als guisats de l’àvia i, fins i tot, per a la favada asturiana! Els vins espanyols són tan excepcionals com la seva gastronomia. De fet, som una potència en matèria de vins. L’event-tast «Great Match», que se celebra als Estats Units des de fa més de vinti-cinc anys, supera qualsevol altra activitat entorn del vi gràcies al perfecte binomi entre Espanya i els productes més selectes. Al 2019 es va celebrar a la «Little Spain», a Nova York, i va ser un èxit! Perquè l’èxit s’aconsegueix quan el menjar i el vi van de bracet, com en una bella simfonia. No hi ha res millor que gaudir d’un bon àpat acompanyat d’una copa de vi, i que el comensal pugui decidir no sols què vol prendre, sinó també en quina quantitat. Per això, al Minibar vaig començar a servir el vi al mil·lilitre.

El vi, juntament amb la gastronomia, és un component fonamental de la cultura mediterrània. Des de petit vaig aprendre que combinant-los bé es pot aconseguir uns àpats fabulosos. Als clients que arriben als meus restaurants m’agrada explicar-los històries i portar-los de viatge a indrets on no han estat abans. Vull que tastin coses noves, també vins espanyols, i que els acompanyin d’una manera diferent de com ho solen fer, per exemple, compartint-los amb porró. Brindo perquè entre tots ens esforcem al màxim per fer un món millor i perquè mai no oblidem el regust social que poden tenir les nostres accions.

José R. Andrés

VINS AMB SENTIT



Els joves es demanen una cervesa sense por. No s’han de preocupar de si hi entenen de cerveses o no. Simplement senten i viuen l’experiència. Però amb el vi, per alguna raó sembla que fer això mateix és més complicat. És com si per degustar-lo calgués entendre-hi, explicar-lo o conèixer els vins. Tanmateix, al cap i a la fi, l’únic que compta és si el vi t’agrada o no. (És com si fos un vestit. Et queda bé? T’hi trobes còmoda? Doncs és igual de quin dissenyador sigui o quant valgui. O aquells texans que no pares de posar-te i no saps ben bé per què, potser perquè et fan sentir guap@, perquè són molt còmodes o els pots combinar amb tot.) Els vins bons són els que t’han fet passar una estona genial.

El món del vi habitualment s’ha comunicat mitjançant uns tecnicismes necessaris que podem complementar amb el canvi de visió des la nostra era. Una era en què les dones podem mostrar els sentiments sense deixar de ser professionals i en què els joves ens preocupem per la sostenibilitat; una era, la d’Instagram, en què ens agraden les experiències visuals i de tota classe. Fa ja deu anys que vaig publicar el meu primer llibre, en el qual volia explicar el món del vi amb sentit de l’humor i amb un enfocament didàctic i informatiu. Ara, amb l’experiència que he adquirit als mitjans i a les xarxes socials, amb la infografia d’en Jordi Català, les fotos de la Nonna Arruga i amb l’Editorial Anaya, que m’ha donat carta lliure, he afinat el contingut perquè en pugueu gaudir encara més. I viure el vi amb tots els sentits. Gràcies per continuar brindant amb mi!

#M’aVIncambTot

Si avui tens poc temps per llegir (no trigaràs més de 5 minuts) i vols fardar de ser entès en vins, pren nota, fil per randa!



Amb els vins, és important saber distingir-ne dos tipus: els que t’agraden i els que no. Un bon vi és el que et dona plaer. Un vi dolent és el que té aromes estranyes que no et resulten atractives a la pituïtària. Vaja, quan la intel·ligència animal et diu «val més que no el tastis», quan el tens sota el nas.



No tornis a dir: «Em sap greu, no hi entenc gens, de vins». Molta gent es disculpa per no ser entès en vins. I no hi ha motiu. Quants no sabem canviar una roda (entre altres mil coses més) i no ens disculpem? I això és més greu! És veritat, però, que qualsevol persona que es consideri curiosa i culta hauria de tenir uns coneixements mínims, almenys, dels vins que prefereix, sobretot per poder gaudir més dels sopars de festa. Entendre en vins no és complicat: només cal tenir-ne ganes i posar-hi il·lusió, intuïció, pràctica i una base per poder apreciar-los millor. Després de llegir aquest llibre, veuràs que moltes persones que et pensaves que dominaven el tema (com el teu estimat cunyat) no són tan experts com sembla…

Per què aprendre de vins? (i no solament perquè queda bé!). Això és el més important:saber el que vols a la vida i el que no t’agrada en el vi. El problema és trobar les paraules per explicar les teves preferències a un sommelier o per poder recomanar la teva última adquisició a un amic sense caure en el típic «És bo». Què és un vi bo, per tu? És fonamental que et contestis aquesta pregunta, a fi que puguis començar a buscar els vins que més t’interessen…

TU SERÀS EL MEU VI…

L’imprescindible a l’hora de comprar és que et piqui la curiositat pel tipus de vi, el raïm, la zona i qui l’elabora, i que després el producte estigui a l’altura de les teves expectatives. Potser vols un vi per sorprendre, un vi per seduir, un vi per un plat de sushi, etc. Els escumosos normalment se seleccionen per la quantitat de sucre residual — brut nature, brut, semi o dolç. Amb aquests vins, i també amb el vi tranquil, cal tenir en compte si són de criança, reserva o gran reserva. L’imprescindible és distingir entre els colors: els vins blancs, els vins negres i els deliciosos rosats (genials per l’aperitiu, també, si són joves!).

Igualment, és decisiva la relació qualitat-plaer-preu del vi. Un vi de cent euros és millor que un de deu, però no és deu vegades millor. A partir d’un cert preu (posem 25 euros), el que es paga, com passa amb altres productes, és l’exclusivitat. Hi ha vins de menys de sis euros que són una delícia! Així que deixa’t aconsellar pels especialistes i dictamina amb el teu paladar si un vi val més del que costa, i descobreix els vins bons, bonics i barats de les nostres terres!

[image: Image]

ELS DETALLS ET DELATARAN



La copa s’agafa pel coll o pel peu? S’agafa sempre per la base, sense tocar el calze, ja que si no, l’escalfarem i l’embrutarem.



«Blanc amb peix i negre amb carn». No sempre mola tant ni és una norma tan eficaç que no la puguem trencar amb determinades excepcions exquisides. Hi ha vins blancs fermentats en bota, criats amb pòsits, estructurats i amb un gran potencial d’envelliment i alcohol que van de perles amb carns blanques, igual que hi ha negres de cos lleuger que poden acompanyar perfectament els guisats de peix.



Parla sobre el vi: A la barra d’un bar o en un restaurant, de vegades se senten aquestes expressions: «que no piqui», «que no sigui dolç». En el llenguatge vinícola, «que no piqui» es pot traduir com que no tingui gust d’àcid acètic (és a dir, que el vi s’ha tornat agre o s’ha picat). Però potser amb aquesta expressió el que volem és evitar els vins molt tànnics i astringents. «Que no sigui dolç», especifiquen alguns consumidors quan demanen un vi blanc. En la majoria dels vins blancs, el sucre del most s’ha convertit en alcohol. Per això, més que en el gust, la dolçor es nota amb el nas (i en les notes retronasals de la boca, que veurem més endavant). Un vi floral o amb notes d’almívar es pot interpretar com un vi dolç per alguns, malgrat que no tingui sucre residual. Saber expressar amb precisió el que volem és el primer pas per poder posar nom a les sensacions que ens agrada trobar en un vi.



Una guia no és la solució, només és la «xuleta». De vegades, a les etiquetes dels vins llegim llargues notes de tast que no trobem a la copa. Però amb freqüència aquestes etiquetes són dissenyades per experts en màrqueting. I el teu gust no sempre ha de coincidir amb l’opinió dels crítics especialitzats. Ningú et pot dir el que has de sentir. Per això, totes les teves opinions són lícites. Una altra cosa és saber expressar-les amb paraules de manera que ens entengui (gairebé) tothom…



El gir copernicà amb el maridatge. Normalment, primer escollim el menjar i després el vi. Per què no fer-ho a l’inrevés? Quin vi et ve de gust? Segur que després li trobaràs un gran acompanyament!



Comença a olorar-ho tot una altra vegada. Només tornant a olorar el cafè, la pell, els fruits vermells, i parant molta atenció al teu sentit més prehistòric, seràs capaç de reconèixer aquestes notes en els vins. Ves a un mercat i enriqueix el teu diccionari olfactiu!

[image: Image]

Be zen. Segons el feng shui, perquè entrin coses noves, abans hem de llençar les velles. No deixis que els teus vins envelleixin massa esperant una ocasió especial… Pren-los i convertiran aquell moment en el més fabulós. De manera que ja pots aplicar el mètode de l’ordre de la Marie Kondo: així podràs comprar les noves anyades, sempre millorades, fresques i amb més aromes primàries.

AIXÍ QUE PREN NOTA D’AQUESTS CONSELLS VINÍCOLES PER TRIOMFAR

[image: Image]

Veure vídeo

~ Dues ampolles mai són iguals, encara que siguin del mateix any i del mateix tipus de vi o, fins i tot, de la mateixa marca.

~ Cuïció que no la saviesa.

~ Cada vi té el seu moment.

~ Els blancs de criança i els caves són els millors aliats per un menú degustació, perquè són un as a la màniga.

~ Els que ens agrada el vi, quan anem a una festa no ens fem els setciències amb el vi, simplement en gaudim.

~ El tast descriptiu a vegades és difícil d’entendre, per això ara el que es porta és el tast numèric o per icones.

PASSANT DE MALS TRAGOS: EL QUE S’HA D’EVITAR

~ Demanar el vi per l’anyada, sense mirar la marca.

~ Demanar les varietats internacionals (chardonnay, cabernet sauvignon, merlot…) i passar de les autòctones.

~ Pensar que el vi com més vell, més bo.

~ Pensar que el rosat no és un vi de qualitat.

~ El negre, a temperatura ambient de terrassa, a l’estiu.

~ Fer soroll en obrir l’ampolla.

~ Els llevataps grans i aparatosos.

~ Les copes de colors o amb floretes.

~ Pensar que el vi és més bo al cap de dos dies d’obrir-lo.

~ Creure que el vi no és bo si no porta tap de suro.

PRÀCTICA

#M’aVIncambTu. Una mica de deures abans de començar el llibre de debò. Com si fossis un sommelier, explica per què un determinat vi és el teu preferit. Has pogut descriure al teu interlocutor totes les seves aromes i el pas per boca? I una cosa encara més important: has sabut dir-li què t’evoca aquest vi, per què t’emociona? És el meu captatio benevolentia per demostrar que ser sommelier no és tan fàcil: precisar de què fan olor les coses i explicar-les és complex, però amb una mica de pràctica resulta molt més fàcil.

Et prometo que quan acabis aquest llibre seràs capaç de contestar aquestes preguntes:

~ Què li passarà al vi que tinc al garatge?

~ Quina varietat he de demanar, si vull quedar com un expert?

~ L’aspecte del vi també compta?

~ Què he de preparar per fer un tast gairebé professional a casa?

EL PERQUÈ D’AQUEST LLIBRE

Potser et sembla superficial, perquè el món del vi és molt extens, però no ho és el mecanisme per apropar-s’hi. El meu propòsit és portar-te de la mà cap al món del vi d’una manera senzilla i atractiva, encara que si vols, em poso del pal repel·lent i t’explico l’ADN dels sentits en el món del vi.

Gràcies a l’olfacte, es poden percebre les aromes que desprenen els vins, i interpretar les sensacions que provoquen les diferents molècules. L’olfacte és un sentit químic, igual que el gust, ja que basa la seva informació en les molècules volàtils que arriben al nas. En canvi, la vista i l’oïda són sentits físics que reaccionen davant de vibracions.

La degustació consisteix bàsicament a expressar impressions sensorials, explicant-ne l’origen, els principis i les característiques. La degustació és l’únic sistema per valorar la qualitat d’un vi. Les anàlisis de laboratori encara no poden mesurar la qualitat d’un vi, ni tampoc permeten distingir un gran vi d’un de corrent!

En l’anàlisi visual es té en compte la limpidesa i la lluentor, el color i la intensitat.

L’anàlisi olfactòria observa la qualitat, la complexitat i la intensitat de les aromes.

L’anàlisi en boca valora l’estructura, l’equilibri i l’harmonia, la persistència, etc. Una vegada acabada la degustació, el tastador està en situació de jutjar el vi, analitzar-lo i, fins i tot, atorgar-li una nota. Ara bé, ni tan sols els tastadors més entesos han aconseguit posar-se d’acord per idear un model únic de tast!

#ElQuENOSabies

Sobre la història de la percepció, tenim grans aportacions, però poques teories. Linneo classificava les sensacions gustatives en: humit, sec, àcid, amarg, gras, astringent, dolç, agre, viscós i salat. Barrejava els gustos amb les impressions mecàniques. El químic Michel-Eugène Chevreul, al 1824, va establir la distinció entre les sensacions olfactives, gustatives i tàctils. I l’any 1916, el també químic Hans Hennig va formular la teoria de la localització dels receptors.

SENSACIÓ VERSUS PERCEPCIÓ

La sensació és inconscient (estímul), mentre que la percepció és conscient i està plena de continguts. La percepció és el procés cognitiu global mitjançant el qual aïllem qualitats concretes de les sensacions. Primer percebem un tot, i després n’analitzem les parts per poder descriure la percepció. Per això insisteixo que a més de saber si un vi ens agrada o no,hem de poder explicar-lo.

La sensació té dos aspectes, el fisiològic (modificació d’un òrgan per una excitació física) i el psicològic (un coneixement de qualitat sensible). Els llindars de percepció són individuals, varien segons l’experiència, l’edat i l’estat fisiològic, entre d’altres, i estan condicionats per factors històrics i culturals. Veure un anunci a la televisió, saber que un vi és d’un famós o conèixer-ne el preu condiciona el llindar perceptiu d’una manera increïble. Així que prepareu-vos per poder beure vi, però amb tots els sentits!

DESPERTA ELS SENTITS!

Els nervis recullen la informació que ve de l’exterior i la transporten al centre d’informació, al magatzem de la memòria, perquè el cervell treballa per analogia. Si no has menjat mai un litxi, no podràs identificar aquesta aroma en un vi blanc jove. Les sensacions ens arriben de manera inconscient. Per fer-les conscients el millor és analitzar-les; així podràs anar memoritzant els vins que tastis. Si no fas l’esforç de pensar quin gust té un vi, i de què fa olor, al cap d’un parell de dies ja no podràs explicar per què et va agradar tant aquella ampolla. Seria com dir que una peli està bé, però sense donar arguments ni saber dir de quin gènere és o de què va… Així et serà molt difícil convèncer el teu col·lega perquè la vagi a veure! Cal fer passar la sensació per la consciència a fi que es converteixi en una percepció i la puguis memoritzar. Posa per escrit les notes de tast personals (sense parafernàlia acadèmica tipus «color or palla, llàgrima lenta, aromes de praliné…») que et facin recordar la sensació que has notat, ja que t’ajudaran a entrenar el cervell. Pots comprar una miniagenda telefònica (o utilitzar una aplicació de les mil que existeixen avui dia) per anotar el nom del vi, el menjar amb què l’acompanyes (que també influeix molt en la percepció) i quines fruites et recorda, entre altres detalls que poden ajudar-te a formar el teu diari d’experiències. Has d’emprar un vocabulari que plasmi el que sents quan tastes el vi, encara que sigui amb expressions que només entenguis tu (com «vi canyó» o «potent»). Així podràs començar a reconèixer les diferents anyades, els tipus de vins, les varietats dels cupatges (combinació de diferents vins), etc. Les claus de la degustació estan en la memòria i en l’educació dels sentits. T’ho asseguro: la resta, tot és pràctica!

I ARA UN CONTE PER COMENÇAR A DEGUSTAR EL VI AMB TOTS ELS SENTITS

Una vegada, tots els sentits estaven reunits a taula amb Dionís, el déu grec del vi, i celebraven que formaven part de l’èxit del vi. La vista podia analitzar el color, veure la llàgrima baixar lentament en la copa i admirar els matisos. L’olfacte podia ensumar el vi i imaginar-ne el buquet. El gust podia assaborir-ne els matisos. El tacte en percebia la temperatura. I tots eren allà junts, molt contents. Excepte l’oïda, que la tenien arraconada i només feia que beure i beure de la copa. El déu grec se’n va adonar i la va voler integrar al món de l’enologia. La va intentar convèncer que estava present en el delicat so que fa el vi quan cau a la copa, o en obrir l’ampolla, però no se’n va sortir. A l’oïda, aquests sons li van semblar insignificants. Així que Dionís va decidir posar música al vi. Amb el brindis, quan es fan xocar les copes entre elles i es pensen bons desitjos, la gent riu, s’alça el vi dins la copa i es comparteix. Amb això l’oïda va quedar més que satisfeta, i aquesta pràctica de l’Olimp s’ha mantingut fins als nostres dies.

Així que començaré pel final, analitzant el vi amb l’oïda. T’aniré despullant el vi per mitjà dels cinc sentits principals més el sisè, el de la intuïció (com diu Shakira), que és la història que hi ha darrere de cada vi, perquè cada vegada té mes importància la història personal que hi ha darrere de cada ampolla. Are you ready?



L’OÏDA

ESCOLTA EL VI, PERQUÈ T’ESTÀ PARLANT

#xinxin



ARA SÍ, COMENCEM PEL QUE MÉS SE SENT


Sé el que ara mateix t’està passant pel cap. Què contestar a la pregunta del milió? «Qui tastarà el vi?». Quan es planteja aquesta eterna pregunta, en algunes taules es fa el silenci. L’únic que demana el cambrer és que algú comprovi que el vi està en bon estat. No et demana que facis una degustació sensorial, només que corroboris que és el vi que has demanat i que la temperatura és la correcta.


«És igual, serveixi’l, que ningú hi entén». Malgrat que ja ho hem comentat a la introducció, cal subratllar-ho: aquesta resposta és totalment inacceptable. Primerament, perquè no és veritat. Si alguna cosa està en mal estat, evidentment que te n’adones. Potser encara no saps definir per què t’agrada un vi o no t’agrada, o potser no tens pràctica a distingir un gran vi d’un de mediocre, però en el teu ADN animal tens la capacitat de determinar el que és comestible, o bevible, i el que no ho és. Com a animals que som, la pituïtària ens alertaria del perill. De la mateixa manera, per l’aroma podem detectar si el vi és defectuós. El fet que no solem olorar el menjar per comprovar que estigui en bon estat es deu a què vivim en un món visual. Per què hauríem d’olorar el iogurt si abans mirem la data de caducitat? Recorda que el vi no té data de caducitat, però sí una data de consum preferent. Si en obrir una ampolla se sent olor de suro, és que el vi està bouchonné (en el capítol de l’olfacte expliquem tot el que has de saber sobre els defectes dels vins). Però no et complicaré la vida: quan olores un vi, sents pudor o perfum? En la resposta a aquesta pregunta hi ha la clau de si has d’indicar al sommelier (sempre amb la teva simpatia innata, per no perdre l’empatia) que us ha de canviar l’ampolla o ja podeu començar a paladejar-la!


Segur que no és la primera vegada que ho sents a dir, però ho tornaré a posar sobre la taula: la gastronomia és cultura. I ho dic en veu alta: la gastronomia forma part de la nostra cultura. Encertar l’elecció del vi en un dinar de feina; saber combinar-lo amb un sopar per ser el millor amfitrió; buscar el millor obsequi; saber classificar els vins del celler… Això només són algunes de les moltes raons per atrevir-nos amb el vi. Com més informació tinguis, més en podràs gaudir. És com un quadre: si algú t’explica la tècnica pictòrica, si coneixes la vida de l’autor i domines la temàtica, sempre apreciaràs l’obra de manera més completa i satisfactòria. Amb el vi passa exactament igual. També és una experiència estètica. Si saps quin tipus de vi és, com s’ha elaborat i quines són les seves notes de tast, l’olor i el gust del vi seran més atractius per a la teva ment.

[image: Image] Arracades raïm autèntiques!

Escolta el dependent i exposa-li els teus gustos. La mitja taronja a la botiga de vins només és possible si t’enamores del dependent@! Però pots trobar diferents tipus de vins ideals per a les diverses situacions, regals o àpats ideals. No existeix un vi comodí que vagi bé amb tot, però sí un que va bé amb tu.

~ Ŝi t’agraden els vins respectuosos amb el medi ambient, tria un vi ecològic.

~ Ŝi prefereixes els vins amb història, demana que t’expliquin la història del celler.

~ Ŝi vols prendre vi sense arruïnar-te, consulta les ofertes i assegura’t que donin la talla al teu paladar.

~ Ŝi t’apassiona experimentar, prova diferents denominacions, diferents tipologies de raïm…

COMPRAR D’OÏDA (CLAUS DEL SHOPPING DE VINS)

Veure vídeo

~ Quan compres caixes d’un vi, normalment són de 6 o de 12 ampolles (ocasionalment també en trobem de dues o de tres ampolles).

~ Les ampolles màgnum a vegades surten més cares que comprar dues ampolles iguals, perquè són edicions més limitades, i constitueixen el millor envàs per envellir el vi.

~ Encara que no hagi estat una gran anyada, els meus cellers favorits continuen donant la talla any rere any.

~ El terrer és crucial, però hi ha enòlegs que, encara que canviïn de zona i de varietat de raïm, elaboren uns tipus de vi que ja sé que m’agradaran.

MISSATGE EN UNA AMPOLLA

Com he de comprar un vi que no he tastat? L’etiqueta, el color i la forma de l’ampolla et donen molta informació. A les ampolles se’ls dona color per protegir el vi i evitar que s’oxidi. Moltes vegades el color de l’ampolla, a part d’aquesta funció, també té un altre significat: la tipologia de vi. Per exemple, normalment les verdes i marrons són per vins blancs, les blaves per un packaging més juvenil, i les més fosques es reserven per als negres. En el cas dels vins joves, sobretot els rosats, sovint l’ampolla és transparent. Això és perquè, com que en teoria s’han de consumir frescos, durant l’any no cal protegir tant el color del vi, i aquesta transparència és una prova de la seva honestedat. Hi ha ampolles amb les espatlles caigudes i d’altres que estan molt «quadrades». Les que no tenen espatlles ens murmuren que contenen vins amb poc taní. Les que tenen les espatlles amples porten vins corpulents. Les espatlles de les ampolles serveixen per decantar els pòsits. Així que un vi negre amb tanins i molta intensitat de color necessita tenir aquest petit «colador» a l’ampolla perquè sigui més fàcil servir-lo i retingui les matèries colorants.

EN EL NOM DEL VI

El nom del vi és com el nom de les persones. Hi ha noms que són originals, altres clàssics i d’altres fàcils de recordar; noms que reflecteixen la personalitat i altres que són un simple tràmit per distingir el vi. Alguns estudis de màrqueting assenyalen que els noms de vi que abans més s’utilitzaven tenien referents aristocràtics, noms genèrics o nominatius llatins. Els noms genèrics que designen la vinya i la finca o el terrer són molt comuns. Els costers, les muntanyes, els castells són plens d’exemples vínics. Els noms llatins evoquen la mateixa arrel del vi (vis, força vital). Per nombre de referències, a continuació venen els grecs, amb tota la mitologia inclosa. Hi ha qui, com si fos un fill, bateja el seu vi amb el seu nom sencer. Els vincles històrics entre el vi i l’Església queden reflectits en vins amb noms de sants. La tendència és posar noms que impactin. En fi, quan es tracta de noms de vins, podem trobar de tot, com a la vinya del Senyor…

REPTE

#M’aVIncambTu. En un sopar, fent conya, podeu fer el concurs de qui porta el vi amb el nom més surrealista…

ATENCIÓ, CUINA! EL QUE ES COU AL RESTAURANT

La cultura vinícola dels restaurants ha evolucionat molt, potser massa. Del «Porta’ns el vi de la casa» al «Ens pot portar la carta de vins?». De no poder escollir a acabar amb tendinitis per culpa del pes de les extenses cartes de vins. És una llàstima que el vi de la casa sigui el vi de menys qualitat o un vi d’una denominació forana. Hauria de ser el millor, perquè representa el restaurant i l’espai geogràfic on s’emmarca.

Als restaurants sovint ens proposen tantes referències que al final allò et suposa més problemes que no opcions. I després, l’acompanyant et mira malament perquè, en lloc d’estar per ell o per ella, has passat més de vint minuts llegint i rellegint la laberíntica carta! La gent que se sent atreta pel món del vi cada vegada té al seu abast més informació de preus, ofertes i varietats. Les llistes dels restaurants o les botigues normalment estan ordenades per denominacions d’origen, però també hi ha qui classifica els vins per la varietat, el tipus de criança o la nota de tast: «vi negre jove amb fruita» o «blanc amb cos». No siguem falsos, sovint acabem escollint en funció de la columna de la dreta, és a dir, pel preu. I quan veus que la mateixa ampolla que has vist a la botiga al restaurant val el doble o el triple, et puja la mosca al nas. Cal tenir

